Μόνικα Βίτι

Η Μόνικα Βίτι (ιταλικά: Monica Vitti, γεννημένη ως Μαρία Λουίζα Τσετσιαρέλι, Ρώμη, 3 Νοεμβρίου 1931 - Ρώμη, 2 Φεβρουαρίου 2022) ήταν Ιταλίδα ηθοποιός και σεναριογράφος.

 Βιογραφία 
Γεννήθηκε ως Μαρία Λουίζα Τσετσιαρέλι το 1931 στη Ρώμη από Ρωμαίο πατέρα και Μπολονέζα μητέρα. Μεγάλωσε σε διάφορες πόλεις της Νοτίου Ιταλίας, λόγω της εργασίας του πατέρα της που ήταν δημόσιος υπάλληλος.

Το 1953 αποφοίτησε από την Εθνική Ακαδημία Δραματικής Τέχνης, όντας μαθήτρια του δραματουργού Σίλβιο Ντ’Αμίκο, ο οποίος είχε επανδρώσει την Ακαδημία.

Για κάποια χρόνια στις αρχές της καριέρας της, η Μόνικα Βίτι (το οποίο καλλιτεχνικό ψευδώνυμο βασίστηκε σε παραλλαγές του υποκοριστικού του ονόματος της και του πατρικού επωνύμου της μητέρας της) έπαιζε εξολοκλήρου στο θέατρο και στην όπερα, μέχρι να ασχοληθεί με τις κωμικές ταινίες και γενικότερα με τον κινηματογράφο.

Πρωταγωνίστησε σε ταινίες του Λουίς Μπουνιουέλ του Ντίνο Ρίζι, του Μάριο Μονιτσέλι, όμως έγινε γνωστή κυρίως από τις ταινίες του Μικελάντζελο Αντονιόνι, του οποίου ήταν καλλιτεχνική μούσα και σύντροφος. Το 1968 ο Αντονιόνι αποφάσισε να ζητήσει τη Μόνικα Βίτι σε γάμο. "Με αιφνιδίασε!", σχολίασε η Βίτι. "Σκεφθείτε ότι συμβιώνουμε έντεκα χρόνια και ποτέ δεν ετέθη ζήτημα γάμου..."Ιστορικό Λεύκωμα 1968, σελ. 153, Καθημερινή (1998).

Τιμήθηκε με πολλά βραβεία, μεταξύ αυτών 9 βραβεία Νταβίντ ντι Ντονατέλο, 11 ιταλικές Χρυσές Σφαίρες, μία Αργυρή Άρκτο καλύτερης ηθοποιού και τον Τιμητικό Χρυσό Λέοντα για την προσφορά της στον κινηματογράφο. 

Τα τελευταία χρόνια της ζωής της ήταν απομονωμένη στο σπίτι της στη Ρώμη, υποφέροντας από τη Άνοια με σωμάτια Lewy, με τον σύζυγο της, Ρομπέρτο Ρούσο, να τη φροντίζει. 

Απεβίωσε συνεπεία επιπλοκών αυτής στο σπίτι της στην Ρώμη, στις 2 Φεβρουαρίου 2022, σε ηλικία 90 ετών. Η σορός της τέθηκε σε λαϊκό προσκύνημα για μια μέρα στον Καπιτωλίνο Λόφο της Ρώμης, πριν την κρατική κηδεία της στην Βασιλική της Σάντα Μαρία στο Μοντεσάντο (Εκκλησία των Καλλιτεχνών). Ενταφιάστηκε σε οικογενειακό τάφο στο κοιμητήριο του Κάμπο Βεράνο.   

Ενδεικτική φιλμογραφία
1955 Adriana Lecouvreur 
1960 Η Περιπέτεια
1961 Η Νύχτα
1962 Η Έκλειψη
1963 Το αλατοπίπερο της ζωής
1964 The flying saucer
1964 Κόκκινη Έρημος
1965 Οι κούκλες
1966 Οι βασίλισσες
1969 Βοήθησέ με... αγάπη μου!
1970 Σκάνδαλα παντρεμένων
1971 Δώδεκα φορές θηλυκό
1974 Το Φάντασμα της Ελευθερίας
1975 Τρελές γυναίκες τα μεσάνυχτα
1978 Αγάπες μου
1979 Πονηρά κρεβάτια, κατεργάρες γόησσες
1983 Φλερτ
1990 Scandalo segreto

Παραπομπές

Εξωτερικοί σύνδεσμοι



Αφιέρωμα στην Εφημερίδα των Συντακτών 
Αφιέρωμα στο iefimerida

Κατηγορία:Ιταλίδες ηθοποιοί κινηματογράφου
Κατηγορία:Ιταλίδες ηθοποιοί θεάτρου
Κατηγορία:Ιταλοί σεναριογράφοι